Pääministeri Rinne soten valmistumisesta tällä vaalikaudella: ”Ihan loppuun ei saada, 4 000 hoitajaa ja lääkäriä tarvitaan, ei ole rahaa”

Puoluejohtajat ovat olleet Kuntamarkkinoiden puheenjohtajatentissä.

Puheenjohtajien piti vastata puolessa minuutissa kysymykseen, mikä on soteuudistuksen merkittävin saavutus kuluvan vaalikauden aikana.

Kaikki viisi hallituspuolueen puheenjohtajaa uskoivat, että soteuudistus valmistuu tällä vaalikaudella.

Pääministeri Antti Rinne (sd) sanoi, että soten hallinto saadaan valmiiksi mutta kaikkia palveluja ei.

– 0,7 hoitajamitoitus, seitsemän päivän hoitotakuu ja tuhat uutta lääkäriä tulee. Ihan loppuun ei saada, 4 000 hoitajaa ja lääkäriä tarvitaan, ei ole rahaa, Rinne totesi.

Puheenjohtajapaneelissa olleet oppositiojohtajat eivät järin uskoneet soten valmistumiseen.

– En ole optimisti, että saadaan sote aikaan. Toivon, että toteutuu hoitotakuu ja myös hoivatakuu. Ja kunnilla on palvelusetelit, puheenjohtaja Petteri Orpo (kok) sanoi.

– En usko, että saavutetaan merkittäviä saavutuksia. Suurimman haasteet eivät liity hallintomalliin, vaan rahoituksen riittämättömyyteen, puheenjohtaja Jussi Halla-aho (ps) totesi.